CEZARINA ADAMESCU 


SUFLETUL LUMINII 


-itinerar de sfințenie- 


Moto: 


„Robeşte-mă, Doamne, 
ca să mă simt liber” 


(Imitatio Christi) 


Drag cititor, 


Această scriere este foarte simplă şi în acelaşi timp foarte utilă pentru 
sufletul care doreşte să crească şi să se îmbunătățească. Alcătuită din gânduri 
cernute prin gâtul clepsidrei, ea poate dobândi celui care o parcurge, o stare de 
confort sufletesc pe care numai iubirea izvorâtă dintr-o inimă neprihănită ţi-o 
poate oferi. 

Ca în convalescenţă, după o lungă maladie în care ai fost țintuit la pat şi 
într-o zi, te trezeşti în zori că te simţi refăcut, înviorat. Neasemuită binefacere. 
Ai extirpat răul din trup şi din suflet şi acum aştepţi timid, soarele să te 
încălzească, să te întremeze. Te simţi slăbit? Nu-i nimic. În curând vei fi din nou 
pe picioare. Începe deîndată cu un zâmbet. N-ai cui zâmbi? Fă-ţi curaj şi 
zâmbeşte cerului, soarelui, lumii, fără teama de a fi considerat deplasat. 

Această carte, alcătuită din cuvinte cât se poate de banale care de multe 
ori ţi-au trecut, desigur, şi ție prin minte, se vrea un leac pentru singurătate, 
pentru stări de nelinişte, anxietate, nervozitate, neîncredere, teamă, îndoială, 
stres, pentru starea de rău generată de prezenţa păcatului. 

Nu ezita să guşti din acest balsam, deloc costisitor, ba aş spune chiar 
gratuit, foarte la îndemână, şi vei vedea, după oarecare timp sau imediat, ce 
efect miraculos poate avea, dacă e citită cu sufletul minții. Cu dioptrii sufleteşti. 
Ori cu lentilele inimii. Stăruie în exercițiul acesta spiritual şi deschide-te ca într- 
o rugăciune. 

Stilul lejer, fără încărcături de prisos, se adresează tuturor categoriilor de 
inimi: sărace, bogate, tinere, vârstnice, vioaie, îndoielnice. 

Fără pretenţii, ea are doar un singur scop: să pătrundă în cât mai multe 
inimi. Poate că din toate gândurile cernute mărunt, mărunt, precum firele de 
nisip în clepsidră, vor fi unele în care te vei regăsi. 

Cititorului, această micuță carte îţi poate servi drept oglindă. Ea îţi poate 
oferi un spor sufletesc de care, în aceste timpuri întunecate, incerte, chiar dacă 
nu o recunoşti deschis, ai mare, imperioasă nevoie. 

Dumnezeu să-ți ajute! 


Autoarea 


IMINENTA IUBIRE 
*Inimă-n inimă, aşa cum se cotropesc Trei Persoane în aceeaşi divină 
Iubire. 
*Nimeni nu mă iubeşte ca Tine: fără limite şi peste măsură. 
*Orice suflet e o rotiță infimă din angrenajul Iubirii divine. 
*Iubesc Întreita Iubire. 
*Iubirea şi păcatul. Păcatul iubirii nu e atât de mare ca iubirea păcatului. 
*De ochii lumii păcatul calcă în vârful picioarelor. 
*Tubirea lui Dumnezeu este incompatibilă cu păcatul de moarte. 


“Iubirea omenească şi iubirea divină: un strop de lacrimă într-un ocean de 
mângâiere. 


*Pe nesimţite, iubirea poate deveni adorație. 

*Nu păstra iubirea doar în chinovia inimii tale. Imparte-o, aşa cum Isus 
şi-a împărțit în dumicaţi egali trupul. 

Astfel, învăluindu-i cu iubire de semeni, iubirea ta nu se va împuţina, ci 
va spori precum pâinile şi peştii în mâna Mântuitorului. 

*Şi tu poți fi mesager al Evangheliei iubirii şi păcii divine! 


*Oncât de mici, gesturile de iubire pot dobândi o adâncă semnificație. 


*Dumnezeieştii făpturi mă supun, dăruindu-i cuvântul iubire, drept unică 
zestre. 


*Nu cunosc decât o singură răzbunare; iertarea. 
Şi ca să te pedepsesc, te voi iubi toată viaţa. 


*Spune sincer: eşti capabil să-ţi iubeşti semenul, aşa cum te iubeşte 
Dumnezeu pe tine? Sigur că nu! Fiindcă Dumnezeu iubeşte cu asupră de 
măsură şi fără limite. 


* Cea mai înaltă civilizație: civilizația iubirii de aproapele. 


*În lipsa iubirii, spiritul se moleşeşte. 


SIMBOL DE CREDINŢĂ 


*Crez: Ajută-mă, Doamne, să te păstrez. 

*Creştinul de azi; o roză într-o grădină de spini. 

* Ateul:Pentru mine nu există Dumnezeu. 

Credinciosul: Pentru mine lumea nu mai există. 

Nihilistul: Pentru mine nimic nu există. 

*Pe tine însuţi te înşeli, crezând c-ai să-L înşeli pe Domnul. 
*Darul suprem: prezenţa lui Dumnezeu în schimbul nimicului. 
*Snobul: Merg la biserică pentru a fi în pas cu moda. 

* Calea lui Dumnezeu nu se aseamănă cu a omului. 

*Deşi mi-este Tată, cu ochiul matern, Dumnezeu mă veghează. 
*Cobor în izvorul divin ca să-mi găsesc rădăcinile. 

*Fără Tine mă simt ca un vapor fără ancoră. 

*Doamne, fă să respir, numai prin Tine! 

* Tu singur valorezi cât o lume! 


*In credinţă, efemerul poate deveni veşnicie. 


*Mi-am pierdut. ..harul. 
Ajută-mă să-l redobândesc. 


* ot ceea ce se creează fără Creator este sortit năruirii. 

* Credinţa: toiag înflorit în mâna înţeleptului orb. 

* Dumnezeu: amfora ta de linişte. 

*Prin fiecare gest, prin fiecare cuvânt, să te legitimezi de creştin. 


*Nu există seif unde să poţi ascunde ceva de Ochiul Treimic. 


ACOPERIŞ PENTRU RUGĂ 


*Rugăciunea: un pod de flori între oameni. 

*Hai să ne întâlnim diseară în rugăciune. 

* Gestul cel mai rotund: al împreunării palmelor în rugăciune. 
*La vocea Duhului se cuvine un adânc de tăcere. 


* Trăieşte aşa cum te rogi: cu smerenie, cu blândeţe, cu ardoare. Şi nu te 
ruga aşa cum trăieşti: în grabă, cu egoism, cu trufie. 


*In rugăciune, nici timpul nu mă încape. 
*Rugăciunile înfloresc ca stâlpările de finic în zi de Rusalu. 
* Aş vrea să fiu pentru întreaga lume, un acoperiş pentru rugă. 


*Nu te ruga numai pentru haruri. Roagă-te să şi corespunzi acestor haruri. 


LUMINI ŞI UMBRE 


Ca să ajungi la lumină trebuie mai întâi să străbaţi întunericul. 


*Drumul spre Dumnezeu trece prin întuneric. 


* Întunericul te sperie? Teama de alunecare sau chiar de cădere nu-ţi dă 
pace? E bine. Invaţă să păşeşti drept, chiar cu ochii legaţi. In orice 
împrejurare, deprinde-te să-ţi menții echilibrul. 

*Ochii nu pot fi înnegurați când inima e doldora de lumină. 


*Negura de pe ochi se transformă în zgură pe suflet. 


*In cioburile acestei tăceri îmi reconstitui făptura: câtă lumină — tot atâta 
umbră. 


*Lumânări într-ajutor, pentru cei din purgator; mii de lumânări aprinse 
pentru sufletele stinse... 


* Zidarul trebuie să fie asemenea unui monah: primul ridică temple, 
celălalt, prin rugăciuni şi fapte Jertfelnice, înalță sufletele către Lumină... 


* Te complaci în penumbră şi chiar în întunericul lucrurilor efemere 


respingând razele de lumină mângâietoare ale adevărului de necontestat că 
Dumnezeu e cel care te călăuzeşte în toate. 


ITINERAR DE SFINȚENIE 


*Nu te nelinişti: chiar şi sfinții au înotat adeseori împotriva curentului. 


*Cu cât inimile se dovedesc mai refractare, mai împietrite, cu atât munca 
ta spirituală va aduce mai multe roade. 


*Eşti celibatar? Nu te nelinişti. Poţi avea o sumedenie de fu şi fiice 
spirituale. 


*Drumul sfinţeniei nu admite. ..popasuri. 

*Respectându-i pe sfinţi, viața voastră va deveni o sărbătoare continuă. 
* Alcătuieşte-ţi cu minuție un program de sfinţenie: meditează în linişte, 
elimină tot ce te-ar putea distrage de la contemplarea misterelor. 


Deschide-ţi inima către Dumnezeu, fu disponibil la lucrarea Duhului în 
tine. 


*Încearcă să contempli incomensurabila iubire a lui Dumnezeu care a 
acceptat benevol să coboare printre noi, să păşească pe acest pământ 
întinat, pentru ca să-l sfinţească. 

Şi totuşi, câți nu-l pângăresc din nou, clipă de clipă! 


*Minunile nu se pot dobândi niciodată cu bani. 


* Ceea ce trebuie înțeles prin miracol: să fii recunoscător că trăieşti, cu 
inima liberă de orice urmă de ură sau invidie. Să nu ai nici un duşman şi 
necunoscuţii, văzându-te, să-ți spună: Ce frumos eşti aşa, înveşmântat în 
Lumină! 


*In această conexiune, singurele întâmplări relative sunt oamenii. ŞI 
totuşi, un copil învârtind o roată, câtă perfecțiune! 


* Adevărata minune: dintr-un izvor secătuit să faci să ţâşnească râuri de 
apă vie! 


*Fără să-şi piardă din transcendență, Dumnezeu se apropie neînchipuit de 
mult de tine. ÎI poţi descoperi mergând alături de tine pe stradă, în ochii 
unui copil, în durerile unui bolnav, în neputinţele unui vârstnic, în lacrima 
unei mame... 


* Medalia miraculoasă: nu trebuie să fie neapărat de aur. Nu în strălucirea 
metalului stă miracolul, ci în iubirea care se revarsă ca nişte raze 
mângâietoare din mâinile Maicii sfinte! 


CONFIGURAȚIA SINELUI 


* Singura autentică: eleganța lăuntrică. 


*Nu slăbiți strânsura. Vegheaţi neîncetat la uşa lăuntrului vostru ca nu 
cumva să pătrundă vreun inamic şi să vă transforme într-o „peşteră de 
tâlhari”. 


*Dezbracă-te complet de eul tău şi vei fi împodobit cu veşmântul 
smereniei şi al deschiderii către divinitate. Fără această deschidere totul va 
rămâne învăluit în penumbră şi vei rătăci buimac printre oameni şi lucruri, 
fără să ştii încotro te preumblă fragilele aripi. 


* Chiar şi în imensitatea unei câmpii de omăt te poți simţi prizonier al 
unor nevrednice gânduri. 


*Pacea şi libertatea interioară se pot atinge cu greu, dar sunt de neprețuit 
în spaţiul imens al eului tău. 


*E dificarea semenilor trebuie să înceapă cu edificarea de sine. 
*Grea povară; să te simţi înstrăinat până şi de tine însuţi. 


*Eu nu ştiu atâtea lucruri, câte ştii Tu despre mine! 


NOAPTEA SPIRITUALĂ 
* Mau cumplit decât piatra de moară macină răul. 
* Milostivirea lui Dumnezeu depăşeşte păcatul. 


*Cine te-a lovit aşa de rău? 
Păcatul. 


*Perversiuni în masă, dispariția moralității, a noțiunii de păcat, alte scări 
de valori, alte centre de greutate, alți idoli de tinichea ridicați pe piedestale 


Epi 


de scrum, iată cum poate fi definită „noaptea etică”, noaptea spirituală. 
*Pentru cei păcătoşi, cerul capătă gratii. 


*Nu lăsa ca jungla păcatului să câştige teren. Defrişează. Asanează. Sapă 
la rădăcină. Ai nevoie mereu de pământ neted, fără hârtoape lăuntrice. 


*Nimic nu va face îndeajuns de bine omul pe care nu poţi să-l suferi. 


*Indiferenţa crescândă față de valorile creştine. lată adevărata maladie a 
zilelor noastre. Adevăraţi medici, preoţii, trebuie să defrişeze, să 
năruiască, să asaneze vechile terenuri pentru a clădi noi edificii pe un sol 
curat, scăldat în lumină, binecuvântat cu pace şi înțelegere. 


*Nu poţi clădi pe un teren mişcător, mlăştinos, plin de buruieni 
otrăvitoare. Să facem întâi curăţenie împrejur, apoi înlăuntrul nostru, la 
urmă să adăugăm cu smerenie prima piatră la edificiu. 


*Dacă un papă nu a ezitat să îngenuncheze implorând clemenţă în faţa 
Brigăzilor Roşu, care-l răpiseră pe Aldo Moro în aprilie 1978, cum n-am 
îngenunchea noi în faţa crucifixului cerând iertare pentru rătăcirile 
noastre? 


*Şi dacă în clipa următoare va trebui să pleci în marea călătorie şi 
Dumnezeu la judecată ti-ar spune, aşa cum şi tu spui deseori: Te iert, dar 
nu pot să uit niciodată ce mi-ai făcut? 


*Enervantă împărțire a aceluiaşi aer, a aceluiaşi spațiu. ŞI totuşi, trăiţi 
laolaltă două treimi din viață! Se cuvine să vă deprindeți cât mai mult, 
unul cu slăbiciunile celuilalt şi să treceţi cu vederea faptul că nu vă 
asemuiți în nici o privinţă. 

Un exercițiu de mortificare zilnică: îngăduirea aproapelui, acceptarea sa, 
aşa cum este. În definitiv şi el te acceptă, cu toate slăbiciunile tale. 


*Nu porţi guler tare. Şi totuşi, te sufocă invidia. Succesul colegilor îți 
provoacă un rău fizic. Problema ta: Eşti nevoit să suporţi zilnic bunăstarea 
spirituală a celor din jur. 


* "Sunt om şi nimic din ce e omenesc nu mi-e străin” — spune Terentius. 
Aceasta nu e o scuză pentru orice nelegiuire. 


*Inainte de a scrie ceva, înmoaie-ți penita în apă sfințită, ca nu cumva, din 
cuvinte să se reverse venin... 


*Nu uita: numai aici, la scaunul de spovadă vei afla un dram de clemenţă. 
Nu irosi această ocazie până nu va fi prea târziu. 


*Ti-e ruşine de oameni să nu te vadă săvârşind o nelegiuire? Ar trebui să 
te ruşinezi mai întâi de faţa lui Dumnezeu căruia nimic nu-i scapă! 


* Spune-mi, dacă te-ar surprinde părinții tăi sărutându-te cu cineva, ți-ar fi 
ruşine? Ei bine, închipuie-ți că făcând ceva de care să te ruşinezi, te vede 
Insuşi Tatăl din ceruri! Nu-ţi crapă obrazul? 


*Te încui în casă gândind că nu te vede nimeni. Ce neghiobie! Din orice 
ungher, Dumnezeu te priveşte. De ochiul vigilent nu există locuşor să te 
poţi ascunde. 


*”Ce bine că nu m-a văzut nimeni” — îţi spui fericit, frecându-ți cu 
satisfacție mâinile şi răsuflând uşurat. Şi uneori, conştiinţa, încă buimacă 
de o veşnică somnolență, îți arată, fidelă, oglinda. 


*Nu te duci să mărturiseşti pentru că ţi-e ruşine. Dar câtă ruşine va trebui 
să simţi când te vei afla în faţa lui Dumnezeu? 


*Degeaba te ascunzi sub cearşaf, sub pătură, sub plapumă, sub pat, în pod, 
în beci, în pădure, într-o groapă, într-o peşteră, într-un cavou, într-o 
văgăună. Poţi să-ți vâri oricât pofteşti capul, ca struţul, în nisip. Te va 
urmări neîncetat, cu ochiul necruţător, propria-ţi conştiinţă. 


*Ce preferi: să fu are în ochii semenilor şi nemernic în faţa lui Dumnezeu, 
sau să fii mic şi umil în ochii oamenilor pentru a te ridica la Dumnezeu? 


*Impacă-te cu mine, Doamne. Dă-mi mâna. Nu mai pot trăi nici o clipă în 
duşmănie cu Tine! 


*Cum poți fi inuman când aparții umanității? 

*"Cum să-i spun aşa ceva părintelui? Imi crapă obrazul de ruşine? 
Inchipuie-ţi că preotul suprem aşteaptă spovedania ta chiar astăzi. 
Negreşit nu întârzia. Dacă ai mai putea găsi circumstanţe atenuante, la 


judecată nu vei avea nici apărători, nici mijlocitori. Singur, singur în faţa 
Juraţilor vei putea atunci să-ți pledezi cauza? 


ADEVĂRATA BOGĂŢIE 


* Valoarea unui om nu poate fi socotită în arginți. 
*Nimeni nu mai are destui bani pentru a-şi cumpăra. ..nemurirea. 


*Cu toţi banii tăl...un singur lucru nu poţi cumpăra: propria mântuire. 
Aşadar, la nimic nu te ajută, de vreme ce eşti deja osândit. 


* Comoara cea mai de preţ: propria mântuire. ȘI totuşi — deşi e bunul cel 
mai de preţ, e atât de puţin luat în seamă de noi înşine! 


*Cine luptă pentru mântuirea sa, şi-a adunat în cer o comoară. Cine se 
nevoieşte pentru mântuirea altora şi-a dobândit în cer sumedenie de 
comori. 


* Comorile tale să fie sufletele pe care le-ai câştigat pentru Tatăl din 
ceruri. 


FERICIREA DE AFI 


* Ai un prieten: Păstrează-l. Nu e acesta un motiv temeinic ca să fii pe 
deplin fericit? Câţi se pot bucura de o prietenie adevărată? 


* Chiar şi cele mai înalte culmi ale progresului nu pot garanta fericirea 
omului pe pământ. 


*Poezia vieţii: a şti să faci din lucrurile cele mai mărunte motive de 
încântare. Un zâmbet, un mugur, un copil jucându-se cu păpuşa, să-ți 
smulgă zâmbetul inimii; o faptă bună să-ţi provoace explozii de fericire. 


*Ce absurd! A-ţi cumpăra fericirea la kilogram, la metru sau la litru! 
Daţi-mi, vă rog, o litră de bucurie. Un centimetru de linişte. Un metru de 
pace. 

Nu doresc decât atât: un plus de tandreţe. 


* Ţi-a mers vestea: purtător de veşti proaste, pe care le rosteşti cu un aer 
triumfător şi neghiob. Ba le şi repeți de mai multe ori, ca şi când n-ar fi 
fost pe deplin înţelese. Oamenii te ocolesc fiindcă simpla ta prezență 
provoacă nelinişte. Ce e de făcut? Încearcă să zâmbeşti şi să dăruieşti o 
floare cuiva de aproape. Şi pentru Dumnezeu, nu mai sufoca pe nimeni cu 
micile tale insuccese pe care le pui pe seama destinului! 


*Nu numai mărgăritarele sunt prețioase. Imi place să descopăr mărgăritare 
sufleteşti şi să le sădesc adânc în sufletul celorlalți. 


*Doresc să fiu un căutător de comori în adânc de ființă. 


* Ascultă! Inima ta e bolnavă. Nu există doctor care să te poată lecui. Îţi 

trebuie altceva: un plus de tandreţe. Puţină iubire. Un dram de încredere. 
Cu acest bagaj ai putea începe o călătorie spre tine însuţi. Şi încet, încet, 
vei putea singur să extirpi răul de acolo. Succes! 


AMINTIRI... 


* Amintiri: relicve ale unui viitor-trecut anotimp... 

* Amintiri: întâmplări valsând pe meninge... 

*Mi s-a cuibărit o amintire sub piele... 

*Un boboc de crin şi-a făcut sălaş într-o lacrimă... 

*Zmee năstruşnice înhămate la atelaje de îngeri... 

*Foşnet de păsări în degete flămânde... 

*Ghemotoace de umbră pierdute-n mărunte dorințe... 

* Amintiri: ruguri de linişte... 

*Paseri pustii dând buzna să înghesuie zorii. 

*Dimineţi desculțe nuntite cu boabe de rouă. 

*Nuieluşe de-alun căutând filonul freatic... 

*Baloane color de săpun... 

*Cumpene răsfrânte-n oglinzi traversându-ți privirea. 
*Pricolici dansând în conduri fermecaţi la balul brânduşelor. 
*Graţoase flori de ciulin pentru ierbarul tău plin de galbene blitz-uri. 
* Cubarul râvnit pentru naşteri definitive. 

*Sfioasă ofrandă — merinde pentru duminici ploioase. 
*Uluci umplute cu greieri, fără lăute. 

*Pământ rotit în dans de rusalcă. 


* Paradis răstignit în pupile mioape... 


*La marginea apei, corăbii morgane... 

* Amintiri: vechi icoane pe scoarță... 

* Abia desluşindu-se, nacele de ceață... 

*Mimoze — răsărite din lacrima întâiului jurământ! 

* Scurt pretext, impromptu pentru jinduita, maligna singurătate... 

*Gesturi desfăcute a pârg, provizii din tine însuţi... 

* Mori de (cu)vânt, oasele stigmei poetului... 

* Migraţia ierbii cosite spre odihna pământului. 

* Zvâcnet de aripi peste parafa târziului... 

*Lanţuri de jar golind anotimpuri de teama onirică.. 

SĂLAȘŞ ÎN VEŞNICIE 

*"A-ţ pierde timpul” cu Dumnezeu, iată ce înseamnă a-ţi câştiga 
veşnicia... 

*Încearcă să deprinzi clipă de clipă terapia surâsului! 

*"N-am timp” — scuza cea mai penibilă atunci când e vorba de suflet. 

*Pierd puțin timp, dar câştig...o veşnicie. 

*Cel mai mult mă devorează spaima de a pierde veşnicia. 

*În fiecare zi fac un mic pas către Tatăl. 

* Suspendat de o stea, încerci să împiedici cu trupul rostogolul nisipului... 

* Fără întoarcere timpul — coloană infinită. 


*In raiul acasă, îmi fac provizii de Tine, pentru seceta neființei... 


ADEVĂRATA BUCURIE 
* Valoarea unui lucru izvorăşte din lumina pe care o împrăştie în Jur, 
făcând să-ţi domnească în inimă bucuria adevărată. 
*Fă-mi şi mie puţin loc...în cer. 


*Mă inundă uneori bucuria de a fi...creatură umană, asemănătoare la chip 
cu Creatorul suprem. 


*Nu tot ceea ce ignoră alții este fără preţ... 


MEMORIA SUFLETULUI 
*Ş1 dacă trebuinţele trupului nu ţi le pot alina, lasă-mă să-ţi îndestulez 
trebuinţele sufletului... 


*Ce lucrezi? 
Sunt modelor. Modelez suflete. 


*Unii-şi expun dezinvolt, alături de trup, sufletul pe tarabe! 

*Un singur târg să nu faci: cu propriul suflet! 

*V ânzarea de trup atrage neîndoios şi vânzarea de suflet... 

*În străinătate constaţi că sufletul îi hălăduieşte undeva pe acasă. 
*Mi-a intrat banul în suflet şi de atunci îl simt cum atârnă. 

*Ta-ţi mâinile de pe sufletul meu! 

*Pentru edificarea unei construcții e nevoie de multe braţe vânjoase; 


pentru edificarea unui suflet e nevoie ca multe inimă să bată la unison, animate 
de aceeaşi Iubire. 


*O catedrală se construieşte în zeci de ani cu trudă şi sudoare. Un suflet se 
poate modela la fel de greu. Catedrala se construieşte din pietre şi ciment. 
Sufletul se zideşte din pietre vii, din rugăciuni şi multă, multă iubire... 


*A fi preot: a purta imensa responsabilitate a atâtor suflete! 


*Nu mă pricep să câştig bani. Dar vreau să învăţ să câştig suflete. 


MODELOR DE INIMI 


*De când te-am întâlnit, inima mea e în veşnică devenire. 

*Isuse, inima Ta îmi vorbeşte fără cuvinte. 

*Inima acestui Mire: închisoare de iubire. 

* Cuvintele tale — aşchii de stele în lutul flămând al inimii mele. 

* Mi-ai incendiat inima cu o lumânare sfințită. 

*Păstrează-ți un colțişor curat în casa inimii tale, atât cât să încapă în el o 
rugăciune. In acest spațiu de taină, departe de orice asediu, vino la întâlnire cu 
Dumnezeu, zece minute pe zi, pentru o intimă conversație. Acolo te vei lăsa 
privit din toate părțile, vei asculta şi vei fi ascultat şi vei gusta din pacea şi 
liniştea iubirii. 

* Sfântul Părinte — unica autoritate morală ascultată în lume. Slujitorul 
suferind, purtându-şi crucea pe drumul presărat cu spini al celui de-al treilea 
mileniu... 


*Clădit pe ură, orice edificiu e sortit năruirii. 


* Convertirea inimii: trecerea din pridvor — direct în odaia de oaspeți. 


PACE, SIGURANŢĂ, ODIHNĂ 


* A deseori femeile spun: Lângă acest bărbat mă simt în siguranță. O 
siguranță relativă, de bună seamă. Pentru că adevărata siguranță n-o s-o capeți 


decât dacă te abandonezi în mâna divină. El este adăpostul, odihna, scăparea ta 
sigură. 


*Fii fără teamă. Nimeni nu-ţi poate smulge pământul de sub genunchi. 

*Eternul feminin: inefabilul atins cu degetele... 

*Chiar şi în mijlocul conflagrației îți poţi dobândi uneori pacea interioară. 

*Pacea lăuntrică nu se câştigă cu arma. 

* Armele Sfântului Maximilian Kolbe erau rozariul şi Medalia 
miraculoasă. Cu asemenea arsenal a dezarmat multe suflete, făcându-le 
prizoniere ale iubirii divine. 


* Armele creştinului: caritatea şi nonviolenţa. 


*$1 Maica Domnului conduce o întreagă armată: Armata Albă. Alcătuită 
din copiii săi care se roagă. 


* Am câştigat mulți bani, dar mi-am pierdut pacea inimii. 


* Dă-mi, Doamne, pacea pe care ai dăruit-o apostolilor în Cenacol! 


RUGUL DUHULUI SFÂNT 
*De la răsărit la apus, din miazăzi până-n miazănoapte, Duhul străbate 
spaţiile fără frontiere. 


* Chiar şi din câteva flăcărui, din câteva luminiţe, se poate aprinde rugul 
Iubirii, rugul Duhului Sfânt. E de ajuns o scânteie, un zâmbet, un gest, o privire. 


*Gura Duhului Sfânt: Ministrul Cuvântului. 
*Cu cât oamenii mă umilesc, cu atât Duhul Tatălui mă înalță. 


*Cea mai bogată recoltă: roadele Duhului Sfânt. 


MILOSTIVIRE, BUNĂTATE DIVINĂ, MÂNGÂIERE 


*Isus: prea blând pentru a fi stăpân. Şi totuşi el este suveranul atâtor 
suflete! 


* Oamenii te pot răni foarte lesne. Singur Dumnezeu va avea infinita grijă 
să nu te rănească, dimpotrivă, să-ți tămăduiască orice rană. El este medicul tău 


curant. Vindecătorul. Mângâietorul. Doctorul Alin. 


*Cu ochiul matern, Dumnezeu mă veghează. 


JERTFĂ, SUFERINŢĂ, BOALĂ, MOARTE 


* Sănătatea trupului şi a minţii nu înseamnă absența maladiilor, dar 
prezența Duhului care ajută în depăşirea oricăror încercări. 


*Cu adevărat sănătos este numai trupul locuit de Spiritul Sfânt, în pofida 
oricăror infirmități. 


*Prin Cristos capeţi, într-adevăr, o nouă dimensiune a suferinței şi a 
mortii. 


*A învinge boala înseamnă, de fapt, a o putea ţine sub control. 
*Binecuvântează-mi, Doamne, această suferință! 
* A te deprinde cu moartea încă din naştere, iată adevărata ştiinţă a vieții. 


*Un poet spune: „De te-aş prinde moarte vie!” Prezenţa permanentă a 
morții trebuie să te facă să preţuieşti cu adevărat tot ce înseamnă viaţă. 


*Eu sunt din lume, aşadar, nu mă pot lepăda lesne de cele ale lumii. Și 
totuşi, atâția oameni cucernici au făcut-o. Dar cu ce jertfe! 


*In miile de fațete ale suferinţei, nu văd decât una: pe aceea a lui Isus. 
*In suferință omul spune: „Dumnezeu mă încearcă” sau: „Dumnezeu mă 
ceartă”. Să căutăm dincolo de aceste aparente avertismente şi vom descoperi 


iubirea pentru noi şi dorinţa de a fi aidoma chipului său, fără prihană. 


* Zilnic îşi cuminecă propriul trup şi ni-l dăruieşte drept hrană. 


CURAJUL DE A FI ÎMPOTRIVA CURENTULUI 


* A te lepăda de propria identitate, rămânând anonim, fără altă menire 
decât aceea de a „îngroşa rândurile”. 


* Cineva totuşi, rămâi: cineva de aproape, din preajmă. Cineva oarecare, 
un semen, o umbră, un cât. 


*A învăţa să guşti cu pipeta „extaza umilinţei”. 


* Ai curajul acesta de a fi socotit nebun întru Cristos? Şi Isus a fost 
scandal pentru iudei şi nebunie pentru păgâni. 


*Curajul de a trece pragul, de a nu rămâne în tinda bisericii, în pridvor, în 
verandă. 


DUMNEZEU ŞI LUMEA 


*Duhul lumii: suflare otrăvită în obrazul creştinului. 


*Ţi se pare că o lume întreagă îți stă împotrivă? Gândeşte-te la Isus care a 
fost pentru mulți SEMN DE IMPOTRIVIRE. 


*Cât de diferită e logica divină faţă de cea omenească! Dacă ai încerca să 
pătrunzi, fie şi numai o picătură din tainele ei, totul ți s-ar limpezi Şi vei găsi 
orice răspuns, mult mai lesne. 


*O lume construită fără Dumnezeu. Ce poate fi mai zadarnic? 


* Priveşte în jur: lumea e un imens tablou în mişcare. Toţi sunt preocupați 
să se întreacă, să ajungă, e o adevărată competiție dominată de sloganul: qui pro 
quo. 

Câtă zarvă! Stai o clipă şi pironeşte-ți privirea spre cer. Acordă-ți răgazul 
acesta. Din văzduh picură liniştea în steluțe mici de zăpadă. Şi totuşi, o dată 
ajunse pe inima ta, aceste steluțe de linişte pot să-ţi aducă o mare împăcare cu 
tine. Şi de aici până la împăcare cu ceilalți nu mai e decât un mic pas. 
Înrăzneşte! 


*Nu cunoşti planul său şi totuşi te simţi lovit din toate părțile. Nu înţelegi 
de ce ţi se întâmplă toate acestea. Orbule, Dumnezeu nu vrea decât să-ți 
deschidă ochii: o operaţie pe viu, dureroasă, dar necesară. Numai după ce o vei 
face, vei vedea cât se poate de limpede. 

*Să te împotriveşti harului? Să fu ostil evidenţei? Să negi o realitate atât 
de vie? Iată câteva zbateri absurde. Nu te preface că nu le cunoşti. Le trăieşte 
deseori, furat de mirajul unei lumi prea lesne alunecătoare... 


*Oncât de puţini, oricât de neînsemnaţi, Dumnezeu se poate servi de noi 
pentru a-i salva pe cei mulți şi puternici. 


* Spune sincer: nu te-ai simţi copleşit dacă ai fi numit colaboratorul lui 
Dumnezeu pentru mântuirea eternă a sufletelor? 


*Un singur lucru nu poate Cel Atotputernic: să-şi nege propria existenţă. 
El s-a numit pe Sine: Eu sunt Suntul. 


CUVINTE DE ÎMPĂRTĂŞIRE 


* Cuvintele inimii: iubirea, iertarea şi milostivirea. 


* Astfel vorbeşte încât cuvântul tău să fie pentru semenul tău mântuitor de 
suflet. 


*Tu ştii ce vreau să spun: de ce să mă încurc în atâtea cuvinte? 


* Chiar şi cu mâna stângă poţi scrie despre lucruri drepte. Mărturie stă Phil 
Bosmans, fondatorul Uniunii fără Nume. 


*Cunosc un om al cărui hobby sunt oamenii: Phil Bosmans. 
*Nu pot să trec zidul acesta: aerul s-a înălțat dinadins. 

* Cuvintele tale — timizi licurici în marea întunecime a lumii. 
* Scriu ca şi când m-aş afla în legitimă apărare. 


*Subit sângerându-mi aorta: păunii migratori ai cuvântului... 


*Te înalți deasupra cuvintelor, levitaţie blândă, aidoma unui dans nesfârşit 
de păsări flamingo... 


* Scriitor: murg năzdrăvan hrănindu-se cu jeratic din trupul cuvântului... 
*Ca o apă cu ochi de smarald să te inunde cunoaşterea. 

*Doar cuvintele îmi aduc dovezi de nesfârşită credinţă. 

* Scriitorul: pradă unui rug imens de cuvinte... 

*Pasărea poemului: treaptă cu treaptă străbătând dialectica emoție... 


* Scriu la lumina luceafărului şi părul mi se albăstreşte de fantastice 
intemperii stelare. 


* Cuvintele mele se aleargă unul pe altul în cerc precum ceata de lupi 
hămesiți fugăriți de Nichita! 


CRUCE DE AER 

* Şi-atunci am înţeles: nici o cruce în afară de a mea nu mi se potrivea pe 
spinare. 

* Dă-mi Doamne, o cruce cât mai uşoară! Doamne, de ce mi-ai dat o cruce 
atât de grea? Grea, uşoară, crucea e cruce. 

Ridic-o. N-o lăsa să zacă în colb. Nu te poți lepăda de ea dacă vrei ca la 
capătul drumului să nu te aştepte un călău, ci coroana de palmier a 
învingătorului. 

*Crucea ta îți va lumina drumul precum o candelă. 

*Cu Isus pe cruce suie, sângele să-l baţi în cuie... 

*De la iesle la Calvar crucea izvodeşte har. 


*Isuse, pe umeri ne duci, lemn înflorit pentru cruci... 


*Crucea-nflorind în spinarea Măicuţei, ne-aduce iertarea... 


*In biserica inimii mele ai înălțat, divinule Mire, din rănile tale grele, 
crucea ta de iubire... 


*Mi-alungi aripa nălucii 
Doamne, cu puterea crucii! 
*Ş1 mă rog: Isuse-mi adă 
cruce albă de zăpadă, 
cruce de ninsoare grea 

să mă înfăşor cu ea. 


cruce de la Dumnezeu 
s-o topesc cu trupul meu. 


*De atâtea ori când ninge 
Crucea lui Isus mă-nvinge... 
*Drumul spre Empireu 

pe care-l străbate 

cu crucea în spate sinele meu 


umăr la umăr cu Dumnezeu... 


*Ziua se naşte din clipe uituce, 
Mielul de Paşti învie pe cruce... 


* Vă-ntreb: stelele mele uituce, 
de ce în inima mea stă țintuită o cruce? 


TIMPURI MARIANE 


*Mamă a tuturor, iubindu-i la fel, pe fiecare. 

*Pentru o mamă, cuvintele cele mai potrivite sunt lacrimile. 
*Lutul ființei să-l plămădeşti, aidoma chipului Neprihănitei. 
*Să ne adunăm la Stăpâna, sărutându-i poala şi mâna. 


* Mâinile Maicii sunt albe şi foarte frumoase. 


Mâinile Tale sunt ţintuite, Isuse Cristoase! 


FAPTA ŞI STAREA 


* Acolo unde nu e nimic de făcut, fii sigur că e de făcut. ..totul. 
*Faptele mâinilor mele, bune, rele, mi le despică securea, surcele... 
*Faptele inimii mele sunt aidoma unor năvalnice iele... 

*Faptele paşilor mei sunt aidoma cailor fără de şei. 

*Faptele tălpilor mele sunt presărate cu aşchii de stele. 

*Faptele ochilor mei: funigei... 

*Nu mă simt liniştit dacă nu fac zgomot. 


*Eşti o persoană sensibilă: turul ciclist al Franţei te emoţionează până la 
lacrimi; campionatul mondial de fotbal îți smulge explozii de bucurie sau 
indignare: campionatul de nasturi — te distrează. Campionatul de sărituri 
de la trambulină îţi măreşte adrenalina. 

Dar Dumnezeu coborât în iesle pentru noi, apoi supus calvarului crucii, te 
lasă rece. Mântuirea ta şi se pare ceva străin de propria-ţi ființă, nu te 
priveşte, câtuşi de puţin. Doar un lucru pierzi din vedere: Isus e singurul 
tău Bine. Tot binele. De neînlocuit cu nimic. 


* Spiritul tău redus la ziarul local şi la jurnalul de actualități, de ani şi ani 
lâncezeşte. Se mulţumeşte cu ştirile zilei. Şi astea îl satură. Îi potolesc 
setea de cultură. De ce nu-l cultivi? Bunăoară cu un eseu, ori cu o scriere 
spirituală? 


*Micile intrigi de la serviciu sau de aiurea îti satisfac „setea de 
cunoaştere”. Pretinzi că eşti informat. Nu-ţi lipseşte nici o ştire de la 
rubrica de scandal sau de la cea mondenă. Atât şi nimic mai mult. Începi 
ziua cu „Mica publicitate”. Eşti interesat de emisiunile de divertisment 
îndoielnice. Ştii pe de rost fiecare ce vinde şi ce oferă în schimb. ŞI ţoi se 
pare că ai descoperit elixirul fericirii veşnice... Vai ţie, suflete sărac de 
adevărata avuţie! 


*Îţi plac senzațiile tari. 

Cronica neagră te excită. 

Consulti febril zodiacul, mâzgăleşti integrama. 

Te-ai cultivat îndeajuns, ai ostenit, 

Apoi, şapte ore stai cu ochii pe ceas şi te scobeşti în nas. Ca orice om 
normal, „cu studii superioare”... 


*Nu asculți niciodată ce te sfătuieşte îngerul tău? 
Simplul fapt de a asculta de cineva te scoate din pepeni. Eşti independent, 
orgolios şi foarte, foarte singur. 


*Pentru a fi bun cu cei din jur, îmbracă-te mai întâi cu tine însuți. 

*Ore întregi de lâncezit la serviciu cu falca în mâini, cu ochii pe geam şi 
cu degetul în nas, urmărind tot ce mişcă. Eşti vigilent, nu vrei să-ți scape 
nici o ocazie. ŞI, uite-aşa, fericirea se strecoară pe lângă tine, pe 


neobservate. 


*O virtute de admirat: discreția desăvârşită. 
CERUL ŞI PĂMÂNTUL 
* Și dacă pe pământ nu te poţi ascunde nici în gaură de şarpe fără ca 


Dumnezeu să te vadă, cu atât mai puţin în cer, patria divinității. 


*Pe pământ întâlneşti uneori oameni asemenea îngerilor, iar n cer, îngeri 
asemenea oamenilor. 


*Să mărgineşti însăşi nemărginirea, să măsori infinitul cu micul tău pas 
şovăielnic, să întinzi punți de la zenit la nadir, iată ce înseamnă să pătrunzi 
cu mintea cea slabă tainele dumnezeieşti ale creativității. 


* ȘI totuşi nemărginirea prinde contur, ia formă, capătă consistenţă, 
dimensiuni, chip şi asemănare. Asemănare neasemuită. 


*Un domn, un cavaler mă însoţeşte pretutindeni: îngerul meu păzitor care 
nu mă scapă nici o clipă din ochi. 


*Un obiect care valorează un biet gologan poate fi uneori mai scump 
decât o pungă de galbeni. 


* Câţi stropi de lumină într-o mirişte de penumbre? 


VEŞNICUL EFEMER 
*Fixează-ţi centrul de greutate al vieţii către realitățile veşnice. E ca şi 
cum ai învăţa să striveşti moartea sub tălpile tale. 


* Viaţa se ține scai după tine şi te îmboldeşte să cauţi soluții de 
supraviețuire. 


*Teri, azi, mâine: dumicaţi din pâinea rotundă a vieții... 


*Să ne împreunăm mâinile şi să pornim prin iarna vieții în căutarea 
primăverii veşnice... 


* Alergare inutilă, agonisire a cât mai multe hante, buclucuri, fiare vechi, 


gunoaie. Acesta să fie gustul sărat şi lucid al vieţii pentru care lupţi cu 
unghiile şi cu dinții? 


CASA TĂCERII 


*Mă strigi deseori, fără a-mi întrerupe tăcerea. 

* Câte tăceri n-am avut, populate de tine! 

*În rodnica linişte se aude desluşit glasul Domnului. 
* Biserica-l o casă unde locuieşte Infinitul. 

* A practica tăcerea ca pe o — fără de seamă — virtute. 
*Inima mea plină ochi de tăcere divină. 

*Vocea lui Dumnezeu nu e la unison cu vocea lumii. 


*Mă locuieşti tot mai mult în exclusivitate. 


* Zi de zi te reverşi şi mă umpli de Tine. 
*Cine, cu glasul tăcut, vorbeşte în mine? 
*În spaţiul de linişte, îl ascult pe Dumnezeu cum îmi şopteşte. 


* Chiar şi în cea mai săracă biserică îl poţi descoperi pe Isus locuind în 
tabernacol. 


*Pentru Isus chiar şi inima ta poate deveni o chinovie. 

*Un Dumnezeu infinit într-un mic tabernacol! 

* Acasa ta, Doamne, pentru care merită să mă lepăd de toate avuţiile! 
*Fu mulţumit să devu chiar şi o pietricică, chiar şi un fir de nisip la 
temelia imensei Biserici. 

Un mădular care nu pare a avea prea mare însemnătate, dar fără de care 


edificiul s-ar putea prăbuşi. Umărul tău, oricât de firav, poate într-adevăr 
să-l susțină. 


LIBERTATE 


*Drumul democraţiei trece de la libertate la libertinaj. 


*Omule, ţi s-a dat libertatea de a alege: calea vieţii, alături de Isus Cristos, 
calea morţii, alături de diavol. 


*Pe caldarâm — libertatea scrisă cu sânge... 


ARTA 


* Arta: şansă de comunicare miraculoasă cu oamenii. 


d. ou... 


* Arta: izvoare freatice țâşnind din inimile oamenilor. 


* Artistul: modelând în chip măreț deşertul din jur cu lucruri mărunte. 


* Admiri arta, pe creatorii de artă sau te numeri printre consumatorii de 
artă? Nu cumva suferi de snobism. 


*Cuşti de beton. Mormane de lucruri moarte. Cochilii de melci părăsite. 
Camere cât se poate de reci şi coridoare întortocheate. Cum să palpite o 


inimă înăuntru? 


*Fu fericit dacă poţi să creezi un lucru care să nu coste nimic şi nici nu 
aduce bani, ci doar o imensă bucurie spirituală! 


* Bucură-te de lucruri care există pe gratis: stelele, iarba, o floare, cântecul 


păsării, apa, munţii, soarele, colbul din uliţă. Nu te simţi mai bogat 
admirându-le pur şi simplu? 


INSTANTANEE 
*Când văd un copil plângând mă cuprinde duioşia; când văd un bătrân 
plângând, mă cuprinde disperarea! 
*O căruţă cu flori nu răscumpără o vorbă aspră, nemeritată. 


*Dumnezeu s-o aibă în dreapta lui pază: a avut patru naşteri şi o singură 
moarte. 


* Spiritul necultivat devine lesne „pârloagă”. 

*Nici o trădare nu suportă oglindă. 

*Nu e dificil să greşeşti: mai dificil e să mărturiseşti c-ai greşit. 
*Ce inutil mi se pare a te văicări ore-ntregi că nu ai suficient timp! 
*Nu poţi fi în acelaşi timp şi înger şi demon. 

*Cel mai destoinic reazem: umărul casei. 

*Cel mai curat iz: izul de adevăr. 


* Chiar şi moartea unui sentiment îți poate strecura în suflet o stare de 
doliu. 


*Ș1 oamenii blonzi îşi pot da uneori...arama pe faţă. 


*Explorator iscusit, cercetezi cu nesaţ colțul acesta mirific de lume: 
sufletul omului. 


*Culege doar ce-ai cultivat, îndeobşte. 

*Neobosit călător — totdeauna cuvântul. 

*Ce populată singurătate: tu şi propriile-i gânduri! 

* Asemenea tuturor, participi la viața universului cu mica ta istorie. 
*Ideal de poet: să poată modela sufletul cuvântului. 

*De la un timp, anii devin...etate. 

*Nu orice lucru mare poate fi însemnat cu majuscule. 

* Toată săptămâna păşeam îngust, iar duminica îmi potriveam elitrele. 

* Străduieşte-te întotdeauna să dai alt chip întunericului. 

* A te risipi în folosul altora, iastă un gest în care-ţi aduni anotimpurile! 
*Faptele se pot măsura şi după ecoul pe care ţi-l lasă în inimă. 

*Şi moartea poate să fie vie...în suflet... 

*Profund disperat poți fi doar atunci când eşti absolut singur. O femeie 
spunea: Nu sunt niciodată singură. Sunt cu Maica Domnului. Femeia 
aceea se numeşte Mama. 

* Tinereţea — ecoul speranțelor. 

Maturitatea — ecoul împlinirilor. 

Senectutea — ecoul amintirilor. 

*Prin crusta acestei tristeți — apa molcomă a blândei uitări. 


*In memoria cărnii: ghemuite instincte... 


*Ultimul ţel al omului: să lase o urmă. 


*Poezia: incandescență a sufletului veşnic tânăr. 

*Sunt unii care esențializează viaţa la câteva lucruri; alții care o complică, 
aglomerând-o cu amănunte inutile şi alţii care nu reuşesc niciodată să afle 
adevărata esenţă a vieţii. 


*Un lucru demn este neasemuit de frumos chiar dacă se înfăptuieşte greu. 


*Cea mai de preţ însuşire: aceea de a rămâne în orice împrejurare — tu 
însuţi. 


*Clipele sunt la fel. Numai stările pe care le generează în suflet diferă. 
*Cel mai mult să prețuieşti libertatea de a fi egal cu tine însuți. 

* Arborii, cerul şi apa, cei mai fideli martori ai tuturor timpurilor! 

* Copii — viitoarea noastră istorie! 

* Apusul de soare: această auroră întoarsă cu spatele! 

*Nu sunt îndeajuns de puternic ca să recunosc că sunt slab. 

* Zilnic te scalzi în marea tuturor posibilităților. 

*Minunate sunt lucrurile al căror înţeles ţi se descifrează singur în suflet. 
*Ș1 veşnicia se poate măsura cu...minutul... 

* Cartea: o floare ce-a răsărit din sămânţa de har. 


* Adversarii din tine trebuie să fie cel puţin egali cu prietenii ca să poți 
încheia o pace convenabilă cu propria-ți conştiinţă. 


*Să nu aprinzi focul sacru cu vreascuri împrumutate! 

* Construieşte-ţi viaţa din mici fragmente, dar ai grijă să fie întreagă. 
*Nu căuta în cămin cenuşa focului sacru! 

*A murit stingher: La autopsie i s-a găsit piatră la inimă. 


*Nu trebuie să te sui pe scară ca să distingi adevărul. 


*Că omul e viclean, nu-i vulpea vinovată. 

*O, iartă-mă că plâng pe dinăuntru! 

*Ș1 pasul îndărăt e necesar, să poţi vedea mai bine înainte. 
*Cel mai mult mă devastează teama de a nu fi de prisos. 


*De la expresivitatea acestor copaci să iei aminte: chiar dacă nu te cunosc, 
îți fac semne din frunze... 


*Nu-1 căuta luminii scame şi întunericului umbre! 


* Cuvintele de care mă tem cel mai mult sunt acelea pe care, în semn de 
dispreţ, mi le-aş putea adresa în intimitate. 


*Caut amnar fermecat să-ți aprind o flacără-n suflet! 
*Caută-ţi steaua, dar nu alerga după ea toată viața! 


* Credinţa: un corn al abundenței care-i hrăneşte pe toți muritorii cu 
spiritul celor nemuritori. 


*În sine ei, fiecare femeie este totuşi, mamă. 

*Războiul cu tine însuţi e mai distrugător decât orice calamitate naturală. 
*Vai de vremea când vânătorii vor fi secerați de alicele sălbătăciunilor! 
*În fiecare cuvânt sălăşluieşte o pasăre. Nu puneţi zăvoare la uşi! 

*Nu forțați uşile spre înlăuntrul poetului! 


* Strict interzis bătutul cuielor într-o carte. Pentru că nu puteţi şti unde şi-a 
pus inima cel care a scris-o. 


*Netezeşte-mi aerul: vreau să zbor lin şi drept. 
*Nu-1 vorbi piromanului despre chibrituri! 


*Caută să înţelegi totul, dar nu accepta totul. 


*Nu dispreţui faptele mărunte. Ele sunt pietricele din marele edificiu al 


vieții cotidiene. 


alinte! 


*Nu-ţi lua zilnic aripile la purtare! 

*Prefer mămăliga de acasă decât cozonacul servit printre străini. 
*Tărâna patriei nu-ți va înţepa niciodată piciorul. 

*Nu forța uşa succesului cu şperaclul! 

* Arta e ca şi o femeie: dacă o neglijezi, te trădează. 

*Daţi-mi, dați-mi o noapte, rosti astrologul, mijindu-şi luneta. 


*Ce trist, ce trist e, oricât ai fi de matur, pe numele mic, ca nimeni să nu te 


*Cel mai îngrozitor e să nu inspiri nici simpatie, nici antipatie, ci numai 


indiferență. 


cărții. 


* Fereşte-te de cel care are idei puţine, dar fixe! 


*Dacă aş fi sculptor, mi-aş închina viaţa unei singure opere: monumentul 


*Nu mă răni cu nopţile în care nu te-am visat, Isuse! 

*Noril: cearcănele cerului. 

*Nu-ţi trebuie secure ascuţită pentru a sfărâma oasele îndoielii. 
* Aplauze: hohotele mâinilor. 


*Sufleor: cascador printre replici. 


SUAVITĂŢI 
*Doamne, tare eşti enorm! 


*Plouă cu lacrimi suave de îngeri. 


*ÎI privesc pe Dumnezeu: martori îmi sunt râurile, câmpiile, munții! 
*Eu sunt un copilaş. Şi totuşi mă simt atât de important pentru tine! 
*Cum nu uită Dumnezeu puzderia de nume! 

*Vocea lui Dumnezeu era foarte...pământească. 

*Când mă rog, Dumnezeu îmi şopteşte cuvintele. 


*Să facem cunoştinţă. Mă numesc Ionuț Dumitrescu. Pe tine te cheamă 
Dumnezeu. Dumnezeu şi mai cum? 


*Oraşul tău se numeşte Infinit? 


*Câţi ani ai, Doamne? 
Un noian. O eternitate. 


* Meseria Ta este de arhitect şi de scrib. Ai clădit lumea şi ai scris Cartea 
Sfântă. 


*Noi avem ochi şi nu-L putem zări. El n-are ochi şi totuşi...ne vede. 
*Inima lui Dumnezeu este foarte...strălucitoare. 

*Copiu lui Dumnezeu sunt sfinții. 

*Unul din prietenii lui Dumnezeu a fost Moise. 

*Doamne, lasă-mă să Te privesc, doar o clipă! 


*Când plâng, Dumnezeu mă atinge pe inimă. Când râd, Dumnezeu bate 
din palme. 


*Dumnezeu nu se plictiseşte niciodată de mine. 

* Dumnezeu trebuie să fie mai uriaş decât vârful... Omul. 
*Îmbrăcămintea lui Dumnezeu se numeşte. ..slavă. 
*Dumnezeu a făcut îngerii. Dar pe Dumnezeu cine L-a făcut? 


*Ingerii vorbesc ca şi noi? 


*Ce limbă vorbeşte Dumnezeu? 
*Dumnezeu e fericit? 

*Unde locuieşte Isus? 

*Cum o cheamă pe mămica lui Dumnezeu? 
*În ce ţară s-a născut Dumnezeu? 
*Dumnezeu ne-a vorbit pe limba...Isus. 


*De ce eşti trist? 
M-a făcut Duhul să plâng. 


*Eu am un trup şi un suflet. Dar Dumnezeu nu are deloc trup. El este 
numai Duh. Atunci cum mă vede când fac vreo ispravă? 


* Am adunat cuvintele Tale într-o năframă albă, 

*Dumnezeu este cel mai mare dirijor. Dirijează corul de îngeri. 
*Doamne, vrei să fu prietenul meu? 

*Hai să ne jucăm, Doamne! 

De-a ce? 

De-a minunile. 

* Tineri sau bătrâni, să ştii, vrem să fim ai tăi copii. 

*Doamne, un singur joc nu putem juca împreună: de-a ascunselea. 


*Când te ascunzi Tu, eu nu te pot vedea; când eu mă ascund, Tu mă vezi 
oriunde. 


*Doamne, Tu mă găseşti şi pe întuneric. 
*Doamne, dacă Tu n-ai mers la şcoală, cum de ţii minte atâtea lucruri? 
*Nu te mai încap cerurile şi atunci te reverşi peste pământuri. 


*Deşi n-ai învăţat alfabetul, Tu ştii să citeşti în inima oamenilor. 


ÎNŢELEPCIUNEA CLIPEI 


*Nemaifiind, un om continuă să rămână. Pe cei care ne-au fost, ne sunt şi ne 
vor fi, e datoria noastră să-i dezgropăm de uitare. Să-i readucem în memoria 
contemporanilor şi a celor ce vor veni acum şi de-a pururi. 


*Un om se poate continua în veac, nu numai prin urmaşi, dar şi prin spiritul pe 
care l-a cultivat şi l-a crescut în sufletul nostru. 


* Paradoxal cum te poți adânci în cunoaşterea cuiva, abia după ce a trecut 
precum fulgerul prin viaţa ta, lăsând urme arzătoare. 


* Cinstirea memoriei unui om este, îndeobşte, o datorie de conştiinţă. O datorie 
sacră care-ţi atestă verticalitatea şi ținuta morală şi te motivează ca ființă 
rațională, cu spirit şi sentimente. 


*La ce-ar folosi spiritul, la ce ar folosi afectele noastre dacă nu le-am împărtăşi? 
Între Lumină şi Taină se strecoară de fiecare dată un dulce fior nostalgic. Îl 
chemăm, vine singur? Cert e că nu-l alungăm, ci îl lăsăm să ne inunde în calde 
averse de tandreţe, de amintiri, revărsări nostalgice, rememorări pioase. 


*E vremea strânsului celor mii de cuvinte, în panere largi pentru dus la altar. 


* Cuvintele sunt cele pe care ne sprijinim suferința, aşa cum te sprijini de Zidul 
Plângerii, de o scară, de tâmpla unei case, de un umăr de frate, de prieten, de 
mentor, uneori chiar de străin dispus să primească. Din acea nevoință acerbă de 
comuniune. Poetul grec Iannis Ritsos scria: „Vezi tu, Joliot, dragostea 
cântăreşte mai greu decât ura — şi palma ne flămânzeşte de stringerea unei 
mâini, încât ar strânge şi palma dușmanului nostru”. 


* Aceste amintiri —chiar dureroase sunt scoase acum la iveală. Impregnate de 
acel aer reavăn şi ascuţit, care taie respirația, pe care-l simţi în coşul pieptului şi 
te strădui să-l împrăştii în tine. Un fel de catharsis. Care te înalță şi te face să 
pluteşti spre alte lumi. O eliberare, o curățire, o purificare generală. Respir 
sincopat. ŞI totuşi, chem amintirile pentru că nu-mi mai dau pace. Se insinuează 
şi mă învăluie. Le las în voia lor, să mă posede. 


*Sunt oameni — atât de puţini, în zilele noastre - care posedă o capacitate 
extraordinară de a „citi” oamenii, chiar fără să-i vadă. Citesc printre rândurile 
tale? Simt din vocea ta? Din tăcerile tale? Din slăbiciuni şi frământări, dar, mai 
ales, din aerul propriei tale respirări, pe care ţi-l simt de la depărtare. Îţi sorb 


respirarea, cu fiecare cuvânt spus, rostit sau gândit. Nici nu mai este nevoie de 
altceva. 

Cert e că nu-i poți amăgi. Ca pe duhovnic, la sfânta spovedanie. Fiindcă ai 
sentimentul cert că vorbeşti cu Cineva mai presus de tine, aş îndrăzni să spun, 
chiar mai presus de fire, o persoană care vede ceea ce alții nu văd, aude ceea ce 
alții nu aud, simte ceea ce alții nu simt. Te laşi în voie, pentru că şi tu, la rândul 
tău, presimţi că mâinile care te-au prins zdravăn, te ocrotesc, au puterea tainică 
de a te sprijini, de a te alina, de a te elibera de angoase. Laşi pe umărul lor 
generos, toate grijile, toate apăsănile, angoasele, spaimele. Cu încredere totală. 
Astfel de oameni sunt de neprețuit şi e un privilegiu dacă-i întâlneşti, fie şi 
pentru câteva clipe. 


* Oamenii vorbesc la modul superficial despre alții şi asta mă doare. Fără să 
gândească prea mult şi fără să se adâncească în cunoaşterea altor semeni. 
Trecem indiferenți pe lângă tragedii. Ne-am obişnuit cu SPECTACOLUL 
MORŢII. 


*Visez: Un uriaş vis colectiv. Precum o pâine gigantică hrănind mii de 
oameni şi mai rămânând 12 coşuri de firimituri pentru făpturile cerului. O pâine 
spirituală înmulțită, crescând mereu din acelaşi aluat tainic cu un ingredient 
special: Iubirea de Dumnezeu, iubirea de semeni. Iubirea de neam şi de patrie. 


* NU AVEM DREPTUL SĂ DISTRUGEM UN EDIFICIU SPIRITUAL 
PENTRU CĂ ASTFEL NE VOM DISTRUGE NOI ÎNŞINE CA OAMENI, 
CA SPIRITE, CA ÎNTREG. ROTUNDUL ACESTA NU TREBUIE CIOBIT. 
TREBUIE PĂSTRAT AȘA CUM ESTE. 


*Uneori, nici măcar cuvintele nu ajută, deşi se spune că ele au puterea 
miraculoasă de a alina suferinţe, de a tămădui, de a îmbărbăta, iar uneori, chiar 
de a dărâma munţii neîncrederii, îndoielii, spaimei, urâtului, numit artistic 
„splin”.alteori pot clădi edificii durabile în suflete. 


*Este extraordinară solidaritatea spiritelor în durere! In bucurie nu se întâmplă 
aşa. Dar durerea, ne adună şi ne îmbunătăţeşte. 


*MĂCAR ÎNTR-O ANUMITĂ MĂSURĂ SĂ PUTEM SĂ NE ACHITĂM ONORABIL 
DE INVESTIŢIA FĂCUTĂ ÎN NOI. 

TARE MI-AR PLĂCEA CA FIECARE SĂ DEPUNĂ, OBOLUL SĂU, CA PE 
SFÂNTUL ALTAR, CU TOT CE ARE EL MAI BUN, MAI CURAT ŞI MAI SFÂNT ÎN 
SINE... 


“AŞTEPTAŢI SĂ VINĂ CLIPA DE HAR ŞI NU PIERDEȚI PRILEJUL. EA VA VENI, 
SUNT SIGURĂ MAI DEVREME ORI MAI TÂRZIU. Prindeţi-vă de aripa ei şi nu-i 
mai dați drumul. 


* Aidoma florilor în Marea Grădină, să ne străduim, nu numai să înflorim 
ametitor, dar şi să dăm rod, întru binele neamului nostru, care pierde tot mai 
mulți fii preaiubiţi şi totuşi, nu rămâne sărac de tot, datorită seminţelor, care la 
rândul lor vor încolţi noi lăstari şi vor da flori şi roade. 

